KETEBOAN 


Keteboan te kedita 


1'Diyà te keteboan te kedita, mig-inang se 
Timanem te langit aw keneyonan. ?Wedad pa bawa 
te tanàì, aw wedad pa awop niyan, aw tomalag 
mengitngit se kebelad te dagat. Gayed miniwal se 
Espiritu Santo diyà te lanto te wayeg. 

3 Minikagi se Timanem, ‘‘Megkedoen den 
kelowahan.” Penga niyan, doen kelowahan. “Kinita 
te Timanem te mèpiya se kelowahan, aw tinani din 
se kelowahan aw kengitngitan. 5 Se kelowahan, yan 
se iningedanan din aldaw. Se kengitngitan, yan se 
iningedanan din delem. Migkemeapon aw 
migkeiselem, aw yan nepenga se tagna aldaw. 

6 Minikagi se Timanem, ‘‘Megkedoen elet diya te 
wayeg amon doen wayeg diatas te tana aw doen 
wayeg kidoen te ongan.” Yan ininang tè Timanem 
se elet diyà te wayeg diatas te tana aw wayeg 
kidoen te tanà. Neinang iyan. Se lenged diatas te 
tanà, yan se iningedanan te Timanem langit. 
Migkemeapon aw migkeiselem, aw yan nepenga se 
ikedowa te aldaw. 

9 Minikagi se Timanem, ““Metipon se wayeg te 
ongan amon doen mepangkag.” Neinang iyan. "Se 
mepangkag, yan se iningedanan te Timanem tana. 
Se wayeg netipon. yan se iningedanan din dagat. 
Kinita te Timanem te mêpiya iyan. 


| 

1! Penga niyan,  minikagi se  Timanem, 
“Megkedoen medita kemolò te tinemunun kidoen te 
tana, aw medita kemolò te kayo. Megkedoen pongo 
niyan doen didalem amon toda iyan tomobò.” 
Neinang iyan. '!'“Timobo se medita kemolò te 
tinemunun doen benì, aw medita kemolò te kayo 
doen pongo. Kinità te Timanem te mèpiya iyan. 
13 Migkemeapon aw migkeiselem, aw yan nepenga se 
iketelo te aldaw. 

14 Minikagi se Timanem, ““Megkedoen menge 
somenang doton te langit amon doen elet te aldaw 
aw delem. Yan se pengilala te menge bolan, menge 
aldaw, aw menge omay. Yan heman se somenang 
doton te langit amon melowa se tanà.” Neinang 
iyan. '#Dowa se dakel lowa ininang te Timanem. Se 
aldaw, yan se egsenang dalem te aldaw. Se bolan, 
yan se egsenang dalem te delem. Ininang din heman 
se menge bitoen. Yan se insawol te Timanem 
doton te langit amon melowa se tana. '‘Yan se 
egsenang te aldaw aw delem, amon doen elet diyà 
te kelowahan aw kengitngitan. Kinita te Timanem te 
mèpiya iyan. '“Migkemeapon aw migkeiselem, aw 
yan nepenga se ikeepat te aldaw. 

20 Minikagi se Timanem, ““Megkedoen medita 
kinemoloan meg-ogpàìà doton te wayeg aw dagat, aw 
manok lomayang diatas te tana.” ZYan ininang te 
Timanem se kedita te menenanap te dagat, aw 
kedita te kinemoloan eg-ogpàìà doton te wayeg aw 
dagat, aw kedita te kinemoloan te manok. Kinita te 
Timanem te mèpiya iyan. “Mèpiya se imbegay te 
Timanem diyà te kedita niyan, aw migpunù sikandin 
diya te kedita eg-ogpa doton te wayeg aw dagat, 
““Pegbata kaw, aw pegkedita kaw amon melegeb se 
dagat kenyo.” Migpunù heman sikandin diya te 

menge manok, “Pegkedita kaw doton te tana. ` 
23 Migkemeapon aw migkeiselem, aw yan nepenga se 
ikelima te aldaw. 

24 Minikagi se Timanem, ‘‘Megkedoen medita 
kinemoloan eg-ogpà doton te tana, menge 
ayam-ayam aw menenanap te kebenesan dakel aw 
deitek.” Neinang iyan. ”%”Ininang te Timanem se 
kedita niyan, aw kinità din te mêpiya iyan. 

26 Penga niyan, minikagi se Timanem, ““Meg-inang 
kidon den te otaw iling kenitadon. lInangen tadon 
dan melangkaw diyà te kedita te ininang tadon, 
menge ikan, manok, ayam-ayam, aw menenanap 
dakel aw deitek.” 

27 Yan ininang te Timanem se otaw iling kandin. 
Ininang se otaw iling te Timanem. Ininang dan 
meama aw bayi. 

28 Mèpiya se imbegay te Timanem diyà kandan, 
aw migpunù sikandin, ““Pegbata kaw te medita amon 
doen bowad-bowad niyo meg-ogpàìà diya te kebelad 
te tana aw mengibing kenyan. Sikiyo se mengolo 
diyà te menge ikan, manok, aw kedita te 
ayam-ayam aw menenanap eg-0gpa dini lanto te 
tana.” 

29 Minikagi heman se Timanem, ““Ibegay ko diya 
kenyo se kedita te tinemunun doen beni dini te tana 
aw kedita te kayo doen pongo amon doen kanen 
niyo. ““Ibegay ko heman se kedita te mèpiya 
tinemunun diyà te menge ayam-ayam, manok, aw 
menenanap, amon doen kànen te kedita eg-ogpa dini 
lanto te tana.” Neinang iyan. 

31 Timengteng se Timanem diya te kedita te 
minang din, aw onto iyan mèpiya. Migkemeapon aw 
migkeiselem, aw yan nepenga se ikeenem te aldaw. 

2'Yan nepenga se peg-inang te Timanem te 
kedakel te langit, aw keneyonan, aw awop niyan. 

2? Pegdateng te ikepito te aldaw, nepenga den se 
kedita te ininang te Timanem, aw yan mig-ogpàì 
sikandin te ikepito te aldaw. “lIninang din 
melangkaw aw egpenimeneman se ikepito te aldaw. 
Yan se aldaw te peg-ogpàìà din, so nepenga den se 
peg-inang din. “Yan se indan tepad te peg-inang te 
langit aw keneyonan. 


Si Adam aw si Eva 


Peg-inang te Timanem te keneyonan aw langit, 
#wedad pa tinemunun dini te tana, aw wedad heman 
timobò, so weda pa peodani te Timanem se tana, 
aw wedad pa otaw migpawà. Meneng doen wayeg 
timebol lekat didalem te tana amon meelem se 
kebelad te tanà. 

1 Penga niyan, inabat te Timanem se tana, aw 
yan se ginamit din te pegtiyon din te otaw. Penga 

niyan, inedop din se idong te otaw, aw yan 
binegayan din se otaw te pedowan. 

8 Penga niyan, ininang te Timanem se kekeyowan 
kidoen te Eden doton te eglibtakan, aw yan se 
pineogpaan din te otaw ininang din. °Impetilles te 
Timanem se medita kemolò te kayo kidoen. Mèpiya 
iyan tengtengen, aw mêpiya heman se pongo niyan. 
Dowa se kayo intanem din diyà te tengà-tengà te 
kekeyowan, aw yan se kayo egpemegay te pedowan 
wedad temanan aw kayo egpemegay te kebiyasa 
tepad te mèpiya aw medaet. 

10 Doen heman wayeg kidoen te Eden gayed 
eg-elem te tana te kekeyowan. Doton dibabà te 
Eden, migsoway-soway se wayeg sìyan, aw neinang 
iyan olo te epat dakel wayeg. !!Pison se ngadan te 
tagna wayeg, aw minokit iyan te tana iningedanan 
Habila. “Mèpiya se bolawan egketelaan kidoen, aw 
doen heman litek te kayo metinadeg aw menge bato 
meelagà kidoen. !“Gihon se ngadan te ikedowa te 
wayeg, aw minokit iyan te tana iningedanan Cus. 
14Tigris se ngadan te iketelo te wayeg, aw minokit 
iyan lenged te eglibtakan te tana iningedanan Asirya. 
Yofritis se ngadan te ikeepat te wayeg. 

15 [Impeogpà te Timanem se otaw doton te 
kekeyowan te Eden amon meg-obong sikandin 
kenyan aw megtonggò heman kenyan. '“Migpunu se 
Timanem diya kandin, “Mepakay aw kànen no se 
pongo te kedita te kayo kidoen te kekeyowan, 
171 meneng ika egpengaen te pongo te kayo 
egpemegay te kebiyasa tepad te mèpiya aw medaet. 
So aw komaen ka kenyan, ontò ka matay te aldaw 
siyan.” 

18 Minikagi heman se Timanem, ‘‘Kenà mèpiya 
aw sebad olò se otaw. Yan meg-inang a te doma 

din meketepad kandin amon doen megtelaban 
kandin. `` 
Yan inibing te Timanem se kedita te 
ayam-ayam, menenanap, aw manok ininang din lekat 
te tanà. Inibing din se kedita niyan doton te otaw 
amon ingedanan din iyan. Pengkey eden se 
in-ingadan din kenyan, yan se ngadan niyan. 
20 Iningedanan te otaw se kedita te ayam-ayam, 
menge manok, aw kedita te menenanap, meneng 
wedad palos diyà kenyan meketepad kandin meinang 
doma din. 

21! Penga niyan, onto impetedogi te Timanem se 
otaw. Pegketedogi din, inabat te Timanem se gosok 
din, aw sinengseng din se awang te onod. ?” Penga 
niyan, ininang din se bayi lekat te gosok, aw inibing 
din sikandin doton te meama. 

23 Minikagi se meama, “Na, lekat te tòlan ko se 
kandin tòlan, aw lekat te onod ko se kandin onod. 
Ingedanan ko sikandin bayi, so inabat sikandin lekat 
te meama.” 

Wan se doun te tomanan se meama te amay 
aw inay din, aw megsebad diyà te esawa din. Se 
didowa dan meinang sebad. 

25 Pengkey migpetabeg-tabeg se meama aw bayi, 
meneng weda dan keyàyà. 


Pegpekesalà te otaw 


3'!Nayan, diya te kedita te menge menenanap 
ininang te Timanem, memokan se ontò biyasa 
eg-akal. Mig-insàìà se memokan diya te bayi, ““Benal 
lay migpunù se Timanem kenyo te eked kaw kaen 
te pongo te kédita te kayo dini te kekeyowan? 

2Timaba se bayi, “Mepakay aw komaen kay te 
pongo te menge kayo dini te kekeyowan. “Meneng 
minikagi se Timanem te keilangan eked kay kaen te 
pongo te kayo doton te tengà-tengà te kekeyowan, 
aw keilangan eked kay pemaed kenyan, so matay 
kay.” 

4Minikagi se memokan, “Eked kaw kematay. 
5 Minikagi se Timanem kenyan so netegahan din aw 
komaen kaw kenyan, megkebiyasa kaw, aw meinang 
kaw iling kandin, so metaga-taga kaw heman aw 
eden se mèpiya aw eden se medaet.” 

ê Penga niyan, kimità se bayi te mêpiya kànen se 
pongo te kayo siyan, aw mêpiya se bawa niyan, aw 
mig-aneng-aneng sikandin te mèpiya aw megkebiyasa 
sikandin. Yan se doun te inabat din se pongo niyan 
aw kinaen din iyan. Doen heman imbegay din diyà 
te esawa din, aw kinaen din heman iyan. 
TPegpengaen dan kenyan, migkebiyasa dan aw 
netegahan dan te migpetabeg-tabeg dan. Yan tinebil 
dan se dawen te kayo igira amon doen isampeng te 
sinelowan dan. 

8Te kelikit te meapon, minipanaw se Timanem 
kidoen te kekeyowan. Meneng te aldaw siyan, 
pegdineg dan te tegodtod te peg-ipanaw din, mineles 
dan doton te menge kayo. ?Meneng timawal se 
Timanem diya te meama, “Kenan ka lay?” 

10Timaba sikandin, ““Dinineg ko sikona doton te 
kekeyowan, meneng nelemitan a so migpetabeg-tabeg 
a, aw yan mineles a.” 

11 Mig-insàìà se Timanem, ““Sinu lay se mig-indan 
kamno te migpetabeg-tabeg ka? Kimaen ka lay te 
pongo te kayo impunù ko kamno?” 

12 Minikagi se meama, ““Se bayi impedoma no 

diya kanak, yan se nemegay te pongo diya kanak, 
aw kimaen a kenyan.” 

13 Mig-insà se Timanem diya te bayi, “Eden lay 
se ininang no seini?” 

Timaba se bayi, “Se memokan, yan se mig-akal 
kanak, aw yan kimaen a.” 

14Penga niyan, minikagi se Timanem diya te 
memokan, ““Ipelumun ka tanda te medaet ininang no 
seini. Diyà te kedita te menge ayam-ayam aw 
menenanap, olò sikona se ipelumun iling kani. Lekat 
seini, keilangan domelog se getek nikaw diyà te 
tanà, aw gayed ka komaen te kepong-kepong te tanà 
taman te pegkematay nikaw. !š5Inangen ko sikiyo 
megpepoonay, sikona aw bayi, kamno sakop aw 
kandin bowad-bowad. Bonalan te bowad-bowad din 
se olo nikaw, aw bengaen no se palo din.” 

16 Minikagi se Timanem diya te bayi, ‘‘Ontò ko 
dogangan se kelimahan te pegbatà nikaw. Aw 
tebawan ka, elegen ka. Meneng ontò ka meibeg te 
kamno esawa, aw mengolo sikandin diya kamno.”’ 

17 Minikagi se Timanem diya te meama, 
“Nenenalan ka diya te esawa nikaw, aw kimaen ka 
te pongo te kayo impunù ko kamno. Tanda te sala 
no siyan, inangen ko heman medaet se tana. 
Keilangan gayed ka megterbaho taman te 
pegkematay nikaw, amon botong se kànen nikaw. 
18 Gayed tomilles se sagbet aw tigis kidoen te tanà, 
aw keilangan mahà ka heman te kànen egtobò doton 
te kebenesan tanda te kelimahan nikaw. '°Keilangan 
gayed ka megterbaho lamig peg-etingan ka amon 
doen tomilles kidoen te tana lamig moli ka doton te 
tana, so yan se linekatan nikaw. Ininang ka lekat te 
tana, aw todà ka heman meinang tana. 

20 [ningedanan i Adam (kelebadan niyan. otaw) se 
esawa din ki Eva (kelebadan niyan, pegkeotaw), so 
sikandin se neinang inay te kedita te otaw. ?!Doen 
penenaktun ininang te Timanem lekat te kindal te 
menge ayam-ayam, aw imbegay din iyan diyà ki 
Adam aw esawa din amon doen penenaktun dan. 

22 Nayan, minikagi se Timanem, ‘*‘Neinang den se 
otaw iling kenitadon, so netegahan den dan aw eden 
se mèpiya aw eden se medaet. Eked den kepakay 
aw mengabat dan te pongo lekat te kayo mekebegay 
te pedowan wedad temanan, so aw komaen dan 
kenyan, eked dan palos kematay te wedad 
temanan.” 

233 Yan impekesayo te Timanem se otaw lekat te 
kekeyowan te Eden, aw impeobong din sikandin te 
tana linekatan din. 2“Penga te pegkesayo te otaw 
lekat te Eden, insogò te Timanem se iling te anghil 
iningedanan kirobim lenged te eglibtakan te 
kekeyowan, aw insawol din se sondang eglegdeg aw 
gayed egkebiling, amon wedad otaw mekepedapag 
diyà te kayo egpemegay te pedowan wedad 
temanan. 

